จับตาหุ้นแบงก์ SET ภาคบ่ายเสี่ยงปรับลง
SET บ่ายคาดว่าตลาดหุ้นไทยมีโอกาสที่จะมาอยู่ในแดนลบได้ พร้อมให้แนวรับ 1,525 จุด ส่วนแนวต้าน 1,540 จุด หลังตลาดเจอแรงกดดันจากลุ่มแบงก์
22 พ.ค. 2558

นายศราวุธ เตโชชวลิต ผู้อำนวยการฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยเช้านี้ (22 พ.ค.) ปรับตัวขึ้นในทิศทางเดียวกับตลาดภูมิภาคส่วนใหญ่ที่อยู่ในแดนบวก หลังมีการมองว่าการประชุมธนาคารกลางสหรัฐ (FED) ช่วงเดือนมิ.ย.นี้ จะไม่มีการพูดถึงเรื่องการปรับอัตราดอกเบี้ย
ดังนั้นการปรับขึ้นอัตราดอกเบี้ยของสหรัฐคาดว่าจะยังไม่เกิดขึ้นในช่วงนี้ โดยรอให้มั่นใจเรื่องเศรษฐกิจก่อน อย่างไรก็ตามยังต้องรอดูถ้อยแถลงของประธานเฟดในคืนนี้ ว่าจะมีการพูดถึงแนวโน้มเศรษฐกิจของสหรัฐอย่างไร
ส่วนตลาดบ้านเรายังได้รับแรงกดดันจากหุ้นในกลุ่มแบงก์ ซึ่งตอนนี้ต้องรอดูว่าจะมีแบงก์ไหนประกาศลดอัตราดอกเบี้ยอีกหรือไม่ หลังจากที่มี KBANK, SCB และ TMB ประกาศลดดอกเบี้ยไปแล้ว พร้อมคาดการณ์ว่าผลประกอบการงวดไตรมาส 2/58 ของกลุ่มแบงก์คงจะยังไม่ดี
แนวโน้มการลงทุนบ่ายนี้ คาดว่าตลาดหุ้นไทยมีโอกาสที่จะมาอยู่ในแดนลบได้ พร้อมให้แนวรับ 1,525 จุด ส่วนแนวต้าน 1,540 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TASCO มูลค่าการซื้อขาย 990.28 ล้านบาท ปิดที่ 16.70 บาท ลดลง 0.80 บาท
PTT มูลค่าการซื้อขาย 895.35 ล้านบาท ปิดที่ 365.00 บาท ราคาไม่เปลี่ยนแปลง
PTTGC มูลค่าการซื้อขาย 838.23 ล้านบาท ปิดที่ 66.75 บาท เพิ่มขึ้น 0.50 บาท
SCN มูลค่าการซื้อขาย 740.91 ล้านบาท ปิดที่ 13.90 บาท เพิ่มขึ้น 0.60 บาท
CPALL มูลค่าการซื้อขาย 688.80 ล้านบาท ปิดที่ 48.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์